ΓΡΑΠΤΗ ΕΡΩΤΗΣΗ P-2553/97 υποβολή: Μιχαήλ Παπαγιαννάκης (GUE/NGL) προς την Επιτροπή (15 Iουλίου 1997)

Θέμα: Πυροπροστασία των κοινοτικών δασών

Σύμφωνα με τον κανονισμό 308/97 ((ΕΕ L 51 της 21.2.1997, σελ. 11. )) για τροποποίηση του κανονισμού 2158/92 ((ΕΕ L 217 της 31.7.1992, σελ. 3. )) σχετικά με την πυροπροστασία των κοινοτικών δασών για την περίοδο 1992-2001, χρηματοδοτούνται μέτρα για τα δάση μόνον εφόσον έχουν θεσπισθεί σχέδια πυροπροστασίας των δασών και εφόσον πριν από την 1η Νοεμβρίου κάθε έτους, τα κράτη μέλη υποβάλλουν στην Επιτροπή τα σχέδια ή προγράμματά τους, τα οποία αποσκοπούν στη βελτίωση της πυροπροστασίας των δασών.

Με αφορμή τις πυρκαγιές που ξέσπασαν στις 6 Ιουλίου 1997 σε διάφορα σημεία του νομού Θεσσαλονίκης και κατέστρεψαν το δάσος του Σέιχ Σου, ερωτάται η Επιτροπή εάν οι αρμόδιες ελληνικές αρχές της υπέβαλαν τα σχέδια ή προγράμματά τους για την πυροπροστασία των δασών, και πότε, και τι μέτρα πυροπροστασίας ακριβώς έχει θεσπίσει η Ελλάδα ώστε να συμμορφωθεί με την ισχύουσα νομική νομοθεσία;

Απάντηση του κ. Fischler εξ ονόματος της Επιτροπής (5 Αυγούστου 1997)

Για το ελληνικό εθνικό σχέδιο πυροπροστασίας των δασών που υποβλήθηκε από τις ελληνικές αρχές βάσει του κανονισμού (ΕΟΚ) αριθ. 2158/92 για την πυροπροστασία των κοινοτικών δασών ((ΕΕ L 217 της 31.07.1992 )), η ισχύς του οποίου παρατάθηκε πρόσφατα με τον κανονισμό 308/97 ((ΕΕ L 51 της 21.02.1997 )), εκδόθηκε θετική γνώμη της Επιτροπής στις 7 Μαρτίου 1994. Το σχέδιο αυτό περιγράφει τη γενική κατάσταση των ελληνικών δασών, τα ειδικά προβλήματά τους, τον απολογισμό των πυρκαγιών της τελευταίας δεκαετίας και τη στρατηγική προστασίας που εφαρμόζεται (δράση σχετική με τα αίτια των πυρκαγιών, μέτρα πρόληψης (υποδομές, δασοκομία), επιτήρηση και καταπολέμηση).

Τα έργα που υποβάλλονται από την Ελλάδα πριν από την 1η Νοεμβρίου κάθε έτους, βάσει του κανονισμού (ΕΟΚ) αριθ. 2158/92, πρέπει να προσαρμόζονται στο σχέδιο αυτό. Για την περίοδο 1994-1996, εγκρίθηκαν 49 ελληνικά έργα πυροπροστασίας των δασών, συνεπή προς το εν λόγω σχέδιο, για ποσό 8,6 εκατ. ECU, δυνάμει του ιδίου κανονισμού. Η Επιτροπή μόλις ενέκρινε, στις 9 Ιουλίου 1997, τη χορήγηση χρηματοδοτικής συνδρομής ύψους 2,32 εκατ. ECU σε 5 ελληνικά έργα που υποβλήθηκαν για το 1997 και πληρούν τις προϋποθέσεις αυτές.

Σύμφωνα με τους όρους του εν λόγω κανονισμού (άρθρο 3 παρ. 5 του κανονισμού (ΕΟΚ) αριθ. 2158/92), κάθε μέτρο για τα δάση που λαμβάνει κοινοτική ενίσχυση στις περιοχές υψηλού κινδύνου, πρέπει να είναι σύμφωνο με το σχέδιο πυροπροστασίας των δασών της συγκεκριμένης περιοχής.

Επειδή ολόκληρη η επικράτεια της Ελλάδας έχει χαρακτηρισθεί περιοχή υψηλού κινδύνου πυρκαγιάς από την Επιτροπή στις 24 Ιουνίου 1993, τα μέτρα για τα δάση, τα οποία εγκρίνονται για το εν λόγω κράτος μέλος στο πλαίσιο του Ταμείου Συνοχής, των περιφερειακών αναπτυξιακών προγραμμάτων (επιχειρησιακό πρόγραμμα του γεωργικού τομέα - εθνικό σκέλος του κοινοτικού πλαισίου στήριξης - και περιφερειακά επιχειρησιακά προγράμματα) και της δάσωσης των γεωργικών γαιών (κανονισμός (ΕΟΚ) αριθ. 2080/92 για τη θέσπιση κοινοτικού καθεστώτος ενισχύσεων των μέτρων για τα δάση στον τομέα της γεωργίας ((ΕΕ L 215 της 30.07.1992 ))), πρέπει επίσης να πληρούν τις ίδιες προϋποθέσεις.